REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj:06-2/42-21

22. februar 2021. godine

B e o g r a d

ZAPISNIK

21. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 22. FEBRUARA 2021. GODINE

Sednica je počela u 11,00 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Nikola Jolović, Duško Tarbuk, Olivera Pešić, Goran Kovačević, Bratimir Vasiljević, Ana Čarapić, Zoltan Pek i Vojislav Vujić.

Sednici su prisustvovali i: Milenka Subić (zamenik člana Odbora Zorana Bojanića), Ana Beloica (zamenik člana Odbora Sonje Vlahović) i Muamer Bačevac (zamenik člana Odbora Milorada Mijatovića).

Sednici nisu prisustvovali članovi Odbora: Boban Birmančević, Vladimir Marinković, Dušan Bajatović, Ljiljana Kuzmanović Vujaković, kao ni njihovi zamenici.

Sednici je prisustvovao i Zoran Tomić, narodni poslanik.

Sednici je prisustvovala i Ema Dragulj iz Uprave za javni dug.

Na predlog predsednika, Odbor je jednoglasno (11 glasova za) utvrdio sledeći:

D n e v n i r e d

1. Razmatranje Predloga zakona o davanju garancije Republike Srbije u korist Nemačke razvojne banke KfW, Frankfurt na Majni, po zaduženju Akcionarskog društva „Elektromreža Srbije“, Beograd (Regionalni program za energetsku efikasnost u prenosnom sistemu II), koji je podnela Vlada (broj 011-147/21 od 29. januara 2021. godine);

2. Razmatranje Predloga zakona o potvrđivanju Sporazuma o zajmu između KfW, Frankfurt na Majni („KfW“) i Republike Srbije („Zajmoprimac“) koju predstavlja ministar finansija za projekat „Energetska efikasnost u zgradama javne namene i obnovljivi izvori energije u sektoru daljinskog grejanja – Ozelenjavanje javnog sektora“, koji je podnela Vlada (broj 011-187/21 od 5. februara 2021. godine).

Na predlog predsednika, Odbor je većinom glasova (11 glasova za, 1 nije glasao) odlučio da o tač. 1. i 2. dnevnog reda održi zajednički jedinstveni pretres, a posebno odlučivanje.

Pre prelaska na rad po utvrđenom dnevnom redu Odbor je jednoglasno (12 glasova za) usvojio Zapisnik 20. sednice Odbora.

**Prva i druga tačka dnevnog reda: Razmatranje Predloga zakona o davanju garancije Republike Srbije u korist Nemačke razvojne banke KfW, Frankfurt na Majni, po zaduženju Akcionarskog društva „Elektromreža Srbije“, Beograd (Regionalni program za energetsku efikasnost u prenosnom sistemu II), koji je podnela Vlada (broj 011-147/21 od 29. januara 2021. godine); Predloga zakona o potvrđivanju Sporazuma o zajmu između KfW, Frankfurt na Majni („KfW“) i Republike Srbije („Zajmoprimac“) koju predstavlja ministar finansija za projekat „Energetska efikasnost u zgradama javne namene i obnovljivi izvori energije u sektoru daljinskog grejanja – Ozelenjavanje javnog sektora“, koji je podnela Vlada (broj 011-187/21 od 5. februara 2021. godine).**

Ema Dragulj je istakla da je Republika Srbije izdala garanciju po osnovu zaduženja 30. decembra prošle godine. Ovo zaduženje je planirano Zakonom o Budžetu za 2021. godinu i precizirano ugovorom između AD „Elektromreža Srbije“ i Nemačke razvojne banke KfW, Frankfurt na Majni. Projekat je osmišljen u cilju očuvanja nacionalne energetske bezbednosti Republike Srbije. Investiciona vrednost projekta je skoro 59 miliona evra i realizovaće se većim delom iz zajma, oko 40 miliona evra, kao i delom iz donacije i sopstvenim sredstvima „Elektromreže Srbije“.

Drugi zajam koji se odnosi na energetsku efikasnost odobren je u iznosu od 50 miliona evra. Ovaj zajam je u skladu sa Zakonom o javnom dugu i Zakonom o zaključivanju međunarodnih ugovora. Planiran je Zakonom o budžetu za 2020. i 2021. godinu. Energetska efikasnost u Srbiji je na niskom nivou i postoji veliki potencijal za uštedu energije, te u skladu sa tim je i nastao ovaj projekat. Ukupna vrednost projekta je 203 miliona evra.

Aleksandra Tomić je pitala da li zaduženje pada na teret Ministarstva finansija ili izvođača radova. Ema Dragulj je odgovorila da zaduženje ide na teret izvođača, dok Ministarstvo finansija samo izdaje garanciju.

**Prva tačka dnevnog reda:**

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je jednoglasno (13 glasova za) odlučio da podnese

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o davanju garancije Republike Srbije u korist Nemačke razvojne banke KfW, Frankfurt na Majni, po zaduženju Akcionarskog društva ,,Elektromreža Srbije”, Beograd (Regionalni program za energetsku efikasnost u prenosnom sistemu II).

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**Druga tačka dnevnog reda:**

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je jednoglasno (13 glasova za) odlučio da podnese

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma o zajmu između KfW, Frankfurt na Majni („KfW“) i Republike Srbije („Zajmoprimac“) koju predstavlja ministar finansija za projekat „Energetska efikasnost u zgradama javne namene i obnovljivi izvori energije u sektoru daljinskog grejanja – Ozelenjavanje javnog sektora“.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

Sednica Odbora je završena u 11,20 časova.

 Sednica je tonski snimana.

            SEKRETAR                                                                    PREDSEDNIK

        Tijana Ignjatović                                           dr Aleksandra Tomić